

Sadržaj

[Sažetak 3](#_Toc135664151)

[Aktuelno stanje u kontekstu provedbe izborne reforme u Bosni i Hercegovini 4](#_Toc135664152)

[Preporuke Izborne posmatračke misije OSCE/ODIHR za unapređenje provođenja izbora nakon održanih Općih izbora u BiH 2022. godine 6](#_Toc135664153)

[Prioritetne preporuke Koalicije ''Pod lupom'' za bolje izbore u BiH 10](#_Toc135664154)

[Mogućnosti i značaj uvođenja novih tehnologija u izborni proces u BiH 12](#_Toc135664155)

[Zaključna razmišljanja 13](#_Toc135664156)

[PRILOG 1: Preporuke iz izvještaja Izborne posmatračke misije OSCE/ODIHR-a sa statusom implementacije nakon izbornih ciklusa u BiH 2010., 2014. i 2018. 14](#_Toc135664157)

[Prilog 2: Preporuke Koalicije ‘’Pod lupom’’ za unapređenje izbornog procesa i izbornog zakonodavstva BiH nakon izbornog ciklusa za Opće izbore u BiH 2022. 24](#_Toc135664158)

# Sažetak:

Izborna reforma u BiH predugo traje, bilo je više pokušaja da se unaprijedi izborni proces i izborno zakonodavstvo BiH, ali dosadašnji rezultati su, unatoč manjim pomacima, vrlo skromni. U svim dosadašnjim izbornim ciklusima događao se veći broj nepravilnosti i izbornih manipulacija, što je za posljedicu imalo stalni gubitak povjerenja građana u integritet izbora u BiH. Zbog toga su neophodna značajna poboljšanja izbornog procesa i izbornog zakonodavstva BiH, s ciljem da izbori budu slobodni, fer i pošteni i da rezultati istih budu stvarni odraz volje birača, a ne određenih nepravilnosti i manipulacija tokom izbornog procesa. Kroz provedbu preporuka ODIHR-a/OSCE-a, Koalicije ‘’Pod lupom’’, te CIK BiH bi se značajno ojačao integritet izbora u BiH.

Cilj prvog izvještaja o monitoringu izborne reforme u BiH je sagledati trenutno stanje u ovoj oblasti, u kojoj je zabilježen evidentan zastoj, izuzev određenog pomaka kroz odluke visokog predstavnika u BiH. Stoga vlast na državnom nivou, primarno političke stranke ''vladajuće većine'' trebaju sve učiniti da se ozbiljna izborna reforma okonča do narednih izbora u Bosni i Hercegovini.

U prilog tome, treba istaći da je u [Mišljenju](https://web.archive.org/web/20230302094236/https:/europa.ba/wp-content/uploads/2019/06/Misljenje-Komisije-o-zahtjevu-Bosne-i-Hercegovina-za-%C4%8Dlanstvo-u-Evropskoj-uniji.pdf) Evropske komisije o aplikaciji Bosne i Hercegovine za članstvo u Evropskoj uniji, [istaknuto je](http://web.archive.org/web/20221204000250/https:/www.osce.org/files/f/documents/e/8/468537.pdf) da je neophodna sveobuhvatna izborna reforma u BiH, kao i potpuna provedba svih preporuka Ureda OSCE-a za demokratske institucije i ljudska prava (ODIHR). U izvještaju predstavljamo preporuke ODIHR-a i Koalicije ‘’Pod lupom’’, kao podsjetnik na preporuke koje treba provesti kako bi se unaprijedio proces provođenja izbora u BiH.

Kontinuirano ponavljanje izbornih nepravilnosti kroz izborne cikluse u BiH dovelo je do nepovjerenja građana u izborni proces i integritet izbora u BiH. Nažalost, do raspisivanja narednih izbora u BiH ostalo je manje od godinu dana. Zbog svega navedenog, unapređenje izbornog procesa je neminovnost, uz očekivanja da naredni lokalni izbori u BiH 2024. godine budu organizovani prema novim pravilima. Građani to očekuju od novoimenovane vlasti u BiH.

# Aktuelno stanje u kontekstu provedbe izborne reforme u Bosni i Hercegovini

Proces pregovora političkih stranaka u prošlom sazivu vlasti, s ciljem usvajanja unapređenja izbornog procesa u BiH kroz 'paket integriteta izbornog procesa' završio je neuspješno neposredno prije raspisivanja Općih izbora u BiH 2022. godine. Umjesto očekivanog kompromisa, iskazana je isključivost pojedinih političkih stranaka i čvrsto držanje unaprijed utvrđenih stavova vezanih za moguća rješenja za unapređenje izbornog procesa i izbornog zakonodavstva BiH.

Naime, zbog blokada i opstrukcija koje su obilježile rad institucija bivšeg saziva vlasti na državnom nivou BiH (mandat 2018.-2022.), te nespremnosti tzv. ''vladajuće većine'' da se uhvati u koštac sa provedbom izborne reforme u BiH, u Zastupničkom domu Parlamentarne skupštine BiH propao je i posljednji pokušaj usvajanja izmjena i dopuna Izbornog zakona BiH prije raspisivanja Općih izbora u BiH 2022. godine. Naime, na 28. sjednici Zastupničkog doma PSBiH održanoj, 27.04.2022. godine, nije prihvaćen prijedlog izmjena i dopuna Izbornog zakona BiH, koji je u proceduru dostavilo 17 zastupnika tog doma iz više političkih stranaka.

Bosni i Hercegovini je sredinom decembra 2022. godine dodijeljen kandidatski status za članstvo u EU, što je, svakako, dodatni podstrek i prilika za novoformiranu vlast na svim nivoima da provodi konkretne reforme na putu BiH za članstvo u EU. Vlasti BiH bi konačno trebale sa deklarativne podrške evropskom putu BiH preći na stvarnu podršku i provođenje konkretnih mjera u skladu sa izbornim obećanjima vezano za provođenje 14 ključnih prioriteta iz Mišljenja Evropske komisije.

U proteklom periodu samo je jedan ključni prioritet u potpunosti ispunjen, od ukupno 14 ključnih prioriteta iz Mišljenja Evropske komisije, a isti se odnosi na osiguranje pravilnog funkcionisanja parlamentarnog odbora za stabilizaciju i pridruživanje. Djelimično je ispunjen prioritet koji se odnosi na provedbu izbora u skladu sa evropskim standardima, na način da se provedu relevantne preporuke ODIHR-a/OSCE-a i Venecijanske komisije, osigura transparentnost finansiranja političkih stranaka i održe lokalni izbori u Gradu Mostaru. Održavanje lokalnih izbora u Gradu Mostaru, 20. decembra 2020. godine, značilo je samo djelimičnu provedbu navedenog prioriteta, s tim da očekivane izmjene izbornog zakonodavstva BiH nisu usvojene, unatoč intenzivnim pregovorima političkih stranaka prije održavanja Općih izbora u BiH 2022. godine.

Također, velika su očekivanja građana BiH kada je u pitanju provedba odluka Ustavnog suda BiH i Evropskog suda za ljudska prava (ESLIP), kroz koje je dokazana ustavna diskriminacija građana na osnovu pasivnog biračkog prava i/ili prebivališta. Primjena odluka ESLIP-a bi trebala dovesti do izmjena Ustava BiH i Izbornog zakona BiH, te ukidanja postojeće diskriminacije građana u ostvarenju njihovog pasivnog biračkog prava. Dakle, najavljene i dugo očekivane izmjene izbornog zakonodavstva BiH i ograničene ustavne promjene, koje bi trebale rezultirati eliminacijom diskriminacije i osiguranjem ravnopravnosti sva tri konstitutivna naroda i svih građana BiH, značile bi ogroman iskorak na evropskom putu Bosne i Hercegovine.

Visoki predstavnik u BiH, Christian Schmidt, donio je više odluka koje su se odnosile na omogućavanje održavanja izbora u BiH, te izborna pravila za Opće izbore u BiH 2022. godine, koje su donesene u izbornom periodu, ali i tokom izborne noći, nakon zatvaranja biračkih mjesta. Pomenute odluke su, kako je obrazloženo, donesene s ciljem da građanima bude omogućeno da ostvaruju svoja demokratska prava na slobodnim, pravičnim i demokratskim izborima i da uslovi za takve izbore postoje, uprkos nemogućnosti političkih lidera da postignu kompromis po pitanju izborne reforme u BiH. Istaknuta je, također, potreba za jačanjem integriteta izbora u BiH i unapređenja upravljanja izbornim procesom na transparentan način, uz pružanje mogućnosti CIK BiH da efikasno sankcioniše kršenja pravila ponašanja u izbornoj kampanji.

Neuspjeli pregovori o izbornoj reformi u BiH prije raspisivanja Općih izbora u BiH 2022. godine, ostavili su izborni pravni okvir bez potrebnih reformi, iako su donesene izmjene Izbornog zakona BiH od strane Visokog predstavnika u BiH ojačale pojedine aspekte izbornog procesa. Stalno podizanje tenzija, političke blokade unutar institucija na državnom nivou, nepovjerenje u javne institucije i kontinuirano pozivanje na ratnu prošlost, na određeni način su obilježili izborno ozračje u Bosni i Hercegovini.

Kontinuirano ponavljanje izbornih nepravilnosti kroz sve dosadašnje izborne cikluse u BiH dovelo je do nepovjerenja građana u izborni proces i integritet izbora u BiH, pa je unapređenje izbornog procesa itekako potrebno, s ciljem da naredni lokalni izbori u BiH 2024. godine budu organizovani prema novim pravilima, koja će omogućiti da izborni rezultati prikazuju istinsku volju birača.

Potreba za ozbiljnom izbornom reformom pokazana je i kroz građansku peticiju provedenu u neizbornoj 2021. godini i početkom izborne 2022. godine, gdje je više od 92.000 građana jasno kazalo da su za sprečavanje izbornih nepravilnosti i da podržavaju uvođenje novih tehnologija u izborni proces u BiH, što je snažna poruka zastupnicama/zastupnicima oba doma Parlamentarne skupštine BiH da su potrebne značajne promjene u ovom smjeru, kako bi se osigurala slobodna izborna volja građana.

Dosadašnja nefunkcionalnosti državne vlasti i značajno kašnjenje i zastoji u provedbi izborne reforme u Bosni i Hercegovini, a samim tim i zaostatak na putu BiH ka Evropskoj uniji, za posljedicu imaju, između ostalog, sve masovniji odlazak građana iz Bosne i Hercegovine, posebno mladih, koji svoju budućnost ne vide u zemlji u kojoj nemaju sigurnost, u kojoj je evidentna korupcija i nepotizam, stalne političke tenzije između političkih aktera, loša ekonomska situacija, visoka inflacija, nezaposlenost i druge negativne pojave u društvenom i političkom životu BiH.

# Preporuke Izborne posmatračke misije OSCE/ODIHR za unapređenje provođenja izbora nakon održanih Općih izbora u BiH 2022. godine

Izborna posmatračka misija OSCE/ODIHR-a je u svojim završnim izvještajima dostavila preporuke za Opće izbore 2010. godine, Opće izbore 2014. godine, Opće izbore 2018. godine i Opće izbore u BiH 2022. godine. Preporuke su ponuđene s ciljem daljeg unapređenja provođenja izbora u BiH i podrške nastojanjima da se oni u potpunosti usklade sa obavezama država članica OSCE-a, te drugim međunarodnim obavezama i standardima demokratskih izbora. U 2018. godini data je ocjena implementacije ODIHR-ovih preporuka za Opće izbore u BiH 2010. godine, dok je u 2022. godini ocijenjena implementacija ODIHR-ovih preporuka za Opće izbore u BiH 2014. godine i Opće izbore u BiH 2018. godine.

Naime, izborna posmatračka misija ODIHR-a ocijenila je da je od ukupno 25 preporuka iz Završnog izvještaja ODIHR-a za Opće izbore u BiH 2010. godine, 7 preporuka u potpunosti implementirano, 2 preporuke su uglavnom implementirane, 6 preporuka djelimično implementirano, 2 preporuke nisu ocijenjene, dok 8 preporuka nije implementirano. Od 30 preporuka iz Završnog izvještaja ODIHR-a za Opće izbore u BiH 2014. godine, 9 preporuka je u potpunosti implementirano, 3 preporuke su uglavnom implementirane, 7 preporuka je djelimično implementirano, dok 11 preporuka nije implementirano. U Završnom izvještaju ODIHR-a za Opće izbore u BiH 2018. godine date su 22 preporuke od čega nijedna preporuka nije u potpunosti implementirana, 2 preporuke su uglavnom implementitrane, 11 preporuka je djelimično implementirano, dok 9 preporuka nije implementirano.

Dakle, evidentna je nedovoljna provedba preporuka ODIHR-a, s tim da su, u tom kontekstu, velika očekivanja od novoizabrane vlasti u BiH, s ciljem brže implementacije preostalih preporuka ODIHR-a (*lista preporuka sa statusom implementacije u Prilogu 1 ovog izvještaja*).

Važnost ODIHR-ovih preporuka ogleda se i u tome što su iste jedan od 14 prioriteta iz Mišljenja Evropske komisije, pa ćemo u nastavku predstaviti preporuke iz Završnog izvještaja za Opće izbore 2022. godine. Preporuke ODIHR-a nakon Općih izbora u BiH 2022. godine podijeljene su u više kategorija i to prioritetne preporuke, koje se odnose na reviziju izbornog pravnog okvira, metode formiranja biračkih odbora, sprječavanje vršenja pritiska na birače, jačanje transparentnosti i odgovornosti finansiranja kampanja, i mjere za garantovanje prava birača na slobodan i tajan izbor pri glasanju. Ostale preporuke se odnose na izborni sistem, izbornu administraciju, registraciju birača, registraciju kandidata i kampanja, finansiranje kampanje, medije, prigovore i žalbe.

**A. PRIORITETNE PREPORUKE**

1. Treba poduzeti sveobuhvatnu reviziju zakonskog okvira kako bi se uzele u obzir sve neispunjene ODIHR preporuke, uklonile praznine i nedosljednosti, te u zakonodavstvo uključile presude Evropskog suda za ljudska prava i Ustavnog suda Bosne i Hercegovine koje se odnose na ograničenja za kandidovanje na izborima na osnovu etničke pripadnosti i prebivališta. U skladu sa dobrom međunarodnom praksom, sveobuhvatni proces revizije treba da bude otvoren, inkluzivan, konsultativan i da se odvija mnogo prije narednih izbora.
2. Vlasti bi trebale osigurati adekvatnu i učinkovitu raspodjelu sredstava kako bi se osigurala funkcionalnost Centralne izborne komisije BiH kao institucije, uključujući i tokom neizbornih godina, te pokriti sve troškove u vezi s organizacijom izbora. Centralnoj izbornoj komisiji treba obezbijediti sve potrebne resurse za zaposlenje dovoljnog broja kvalificiranog osoblja, uključujući i odjele za reviziju, pravne poslove i IT, te za razvoj IT infrastrukture.
3. Kako bi se obezbijedilo pravovremeno formiranje, nepristrasnost i profesionalizam biračkih odbora, te povećalo povjerenje zainteresovanih strana, vlasti bi trebale da izvrše reviziju metode imenovanja ovih komisija. Ovo bi se moglo postići na način da se ograniči pravo na kandidovanje članova BO samo na političke stranke koje imaju predstavnike u državnom i entitetskim parlamentima ili da se članovi biraju sa liste obučenog osoblja koju održava Centralna izborna komisija BiH.
4. Vlasti treba da obezbijede da članovi izborne administracije ne budu opozvani iz proizvoljnih razloga i da su u mogućnosti da obavljaju svoje dužnosti bez straha od odmazde ili zastrašivanja, uključujući i one zasnovane na rodu, te bi trebale odmah istražiti i odgovoriti na takve slučajeve.
5. Kako bi se spriječilo vršenje pritiska na birače od strane javnih službenika i kandidata, nadležne vlasti treba da poduzmu brze i efikasne korake da istraže takve navode i bilo kakvu zloupotrebu administrativnih resursa, te da budu proaktivni u odvraćanju od takvih praksi.
6. Kako bi se podstaklo aktivno učešće žena u javnom i političkom životu, vlasti na svim nivoima treba da učine sveobuhvatne pravne, institucionalne i obrazovne napore kako bi se suprotstavili postojećim rodnim stereotipima o ulozi žena i muškaraca u politici. Treba izvršiti detaljnu procjenu uticaja zahtjeva rodnih kvota na izbor žena na funkcije na svim nivoima.
7. Vlasti treba da pojačaju efikasnu zaštitu novinara od prijetnji i zastrašivanja. Treba razmotriti jačanje kapaciteta organa za provođenje zakona kako bi se osigurala brza istraga slučajeva vršenja pritiska na novinare i medijske kuće, uključujući i kada se takav pritisak vrši putem interneta.
8. Vlasti bi trebale poduzeti efektivne mjere da zaštite prava birača na slobodan i tajan izbor. Važnost tajnosti glasanja, zaštite identiteta birača, i osiguravanja da birači mogu glasati u slobodnoj atmosferi treba naglasiti tokom obuke izbornih komisija i u materijalima za obuku birača. Raspored na biračkim mjestima treba preispitati, a pitanje pretjerane gužve treba riješiti kako bi se obezbijedila tajnost glasanja i zaštita od neprikladnog uticaja na birače.

**B. OSTALE PREPORUKE**

Izborni sistem

1. Kako bi se obezbijedila jednakost glasova, granice višečlanih izbornih jedinica i odgovarajući broj mandata treba povremeno revidirati i to u periodu koji ostavlja dovoljno vremena za provođenje rješenja mnogo prije narednih izbora. Ove revizije se trebaju vršiti u skladu sa državnim zakonima i međunarodnim obavezama i dobrim praksama.

*Izborna administracija*

1. Centralna izborna komisija treba nastaviti sa unapređenjem obuke za izborne komisije na nižim nivoima, sa posebnim naglaskom na procedure glasanja i brojanja i ispunjenje protokola izbornih rezultata.
2. Vlasti, uključujući i izbornu administraciju, treba da razviju sveobuhvatan dugoročni program edukacije i informisanja birača za različite ciljne grupe u bliskoj konsultaciji sa organizacijama koje predstavljaju ove grupe. Edukacija birača i informativni materijali bi trebali biti proizvedeni u skladu sa standardima pristupačnosti.
3. Izborna administracija treba da razmotri dodatne mjere, u bliskoj saradnji sa organizacijama koje predstavljaju osobe sa invaliditetom, kako bi obezbijedile da birači sa invaliditetom, uključujući i one sa oštećenjem vida, mogu glasati samostalno ili uz odgovarajuću pomoć. Potrebno je uložiti napore da se obezbijedi da su prostorije i raspored biračkih mjesta pogodni za samostalan pristup.

*Registracija birača*

1. Kako bi se obezbijedilo jednako pravo glasa u skladu sa međunarodnim standardima, ograničenja prava glasa na osnovu intelektualnog ili psihosocijalnog invaliditeta treba ukinuti.

*Registracija kandidata*

1. Da bi se unaprijedilo poštovanje prava na slobodu udruživanja i izražavanja, pravni okvir treba izmijeniti kako bi se biračima omogućilo da potpišu podršku za više od jednog kandidata na svakim izborima.

*Kampanja*

1. Političke stranke treba da poduzmu efikasne mjere za identifikaciju i prevazilaženje rodno zasnovanih prepreka za žene kandidate, uključujući preispitivanje trenutnih unutarstranačkih praksi koje ograničavaju efikasniju zastupljenost žena unutar stranačkih struktura i na pozicijama kandidata.

*Finansiranje kampanje*

1. Kapacitet Centralne izborne komisije treba ojačati kako bi učinkovito nadzirala i istraživala operacije finansiranja kampanje. Centralna izborna komisija treba da ima zakonsku obavezu da na vrijeme izvrši reviziju svih finansijskih izvještaja političkih stranaka i kandidata i na vrijeme objavi rezultate takvih revizija.
2. Kako bi se povećala transparentnost finansiranja kampanje i odgovornost za finansijske prekršaje, regulatorni okvir bi trebao propisati srazmjerne sankcije i sankcije sa efektom odvraćanja za kršenja propisa.

*Mediji*

1. Kako bi se povećao obim informacija dostupnih biračima i promovisalo uravnoteženo i nepristrano izvještavanje u informativnim emisijama i emisijama o aktuelnim dešavanjima, javnim RTV servisima treba omogućiti stabilan sistem finansiranja.
2. Zakonodavstvo treba izmijeniti kako bi se dala jasna definicija klevete, izvršila revizija sankcija za klevetu kako bi se obezbijedio proporcionalan i razuman pravni lijek, i osigurale mjere zaštite od zloupotrebe zakona o kleveti.
3. Vlasti treba da budu proaktivne u objavljivanju informacija od javnog značaja, uključujući one koje se odnose na izbore, u javnom domenu. Pristup takvim informacijama treba biti jednostavan, brz, učinkovit i praktičan, te omogućiti širok spektar upita. Zahtjeve za informacijama treba brzo razmotriti; svako odbijanje treba da ima jasno obrazloženje.

*Prigovori i žalbe*

1. Kako bi se omogućilo dovoljno vremena za podnošenje i rješavanje prigovora, rokovi bi se mogli uskladiti sa dobrom međunarodnom praksom. Centralna izborna komisija treba na vrijeme razmotriti sve prigovore i žalbe i da za to bude na odgovarajući način pripremljena i ima resurse.
2. Da bi se povećala transparentnost i odgovornost, Centralna izborna komisija i sudovi trebaju na vrijeme objavljivati informacije o prigovorima i odlukama vezanim za izbore.

# Prioritetne preporuke Koalicije ''Pod lupom'' za bolje izbore u BiH:

Koalicija ''Pod lupom'' kontinuirano od 2014. godine, nadležnim institucijama u BiH dostavlja preporuke za unapređenje izbornog procesa u BiH i izbornog zakonodavstva BiH, uz činjenicu da je u prethodnih 9 godina, u potpunosti ili djelimično provedeno 26 preporuka Koalicije ''Pod lupom''. Prošle 2022. godine, u kontekstu održavanja Općih izbora u BiH, Koalicija ''Pod lupom'' je objavila ukupno 42 preporuke, podijeljene po oblastima (*Prilog 2 ovog izvještaja*).

Od pomenutih preporuka za bolje izbore u BiH, Koalicija ''Pod lupom'' je poseban naglasak u zagovaranju dala na 10 prioritetnih preporuka i to:

*Nove tehnologije u izbornom procesu u BiH:*

1. U izborni proces uvesti mašine za skeniranje glasačkih listića (skenere) ili druge nove tehnologije koje će spriječiti zloupotrebe i onemogućiti povrede Izbornog zakona BiH prilikom utvrđivanja volje birača/ica na biračkim mjestima na izborni dan, prateći pritom standarde i kriterijume sigurnosti, izvodivosti, dugoročnosti i isplativosti odabranog rješenja.

2. Uvesti elektronsku identifikaciju birača/ica na biračkom mjestu.

3. Obezbijediti unos rezultata glasanja u elektronski sistem CIK BiH sa biračkog mjesta, odmah po utvrđivanju rezultata glasanja za svaki nivo koji se bira na izborima.

*Izborna administracija*

4. Izmijeniti postupak odabira predsjednika/ca i zamjenika/ce biračkog odbora na način da iste biraju općinske/opštinske/gradske izborne komisije na osnovu javnog poziva i kriterijuma koje će propisati CIK BiH, a koji će biti imenovani i obučavani za rad u neizbornim godinama.

*Zaštita izbornog prava*

5. Omogućiti prigovor svima na izborni proces u svakoj fazi izbornog procesa.

6. Unaprijediti objavljivanje informacija o zaprimljenim prigovorima i žalbama o istima, na internet stranici CIK BiH, na način da se kreira baza podataka koja će sadržavati iste u izvornom obliku, uz prateće odluke o postupanju po prigovorima i žalbama. Bazu podataka, odnosno objavljivanje informacija o prigovorima i žalbama treba proširiti i na prigovore upućene izbornim komisijama osnovnih izbornih jedinica.

*Utvrđivanje rezultata*

7. Uvesti obavezu poništenja izbora za ona biračka mjesta gdje se utvrdi višak glasačkih listića.

*Izborni sistem*

8. Sniziti unutarstranački izborni prag za opće izbore u BiH sa 20% na 10% i izjednačiti ga sa unutarstranačkim izbornim pragom za lokalne izbore.

9. Revidirati izborne jedinice i broj mandata za državni i entitetske parlamente kako bi se osigurao princip jednakosti glasa.

*Posmatranje izbora*

10. Pojednostaviti proceduru za akreditovanje građanskih, nestranačkih posmatrača/ica koje akredituje CIK BiH uvođenjem mogućnosti za podnošenje zahtjeva u elektronskom obliku. Pojednostaviti propisani izgled akreditacija i ubrzati postupak izdavanja istih.

Krajem 2021. godine i početkom izborne 2022. godine, Koalicija ‘’Pod lupom’’ je organizovala *peticiju za prikupljanje potpisa građana*u oba bh. entiteta i Brčko Distriktu BiH za podršku prioritetnim preporukama Koalicije, uz akcent na uvođenje novih tehnologija u izborni proces u BiH, s ciljem elektronske identifikacije birača na biračkom mjestu i uvođenja mašina za skeniranje glasačkih listića (skenera), uz elektronsku tabulaciju rezultata provedenih izbora u BiH.

Prikupljeno je *više od 92.000 potpisa* građana koji su predani Interresornoj radnoj grupi za izmjene izbornog zakonodavstva BiH u Parlamentarnoj skupštini BiH (IRRG), uz javnu promociju značaja i cilja prikupljanja istih. Građani i građanke BiH su jasno kazali da su za sprečavanje izbornih nepravilnosti i da podržavaju uvođenje novih tehnologija u izborni proces u BiH, što je snažna poruka zastupnicama/zastupnicima oba doma Parlamentarne skupštine BiH da su potrebne značajne promjene u ovom smjeru kako bi se osigurala slobodna izborna volja građana.

Uvođenjem elektronske identifikacije birača i mašina za skeniranje glasačkih listića, spriječile bi se izborne prevare koje se ogledaju u promjeni rezultata glasanja, poništavanju glasova za političke protivnike, glasanja umjesto neizašlih birača na izbore, dopisivanja ličnih preferencija za kandidate na izbornim listama i drugih manipulacija na biračkim mjestima tokom izbornog dana.

Dodatno, spriječile bi se zloupotrebe vezane za identitet birača koji izlaze na glasanje, kao što su glasanje u ime druge osobe, glasanje više puta na izborni dan, glasanje preminulih osoba, kao i zloupotreba glasanja nakon zatvaranja biračkih mjesta. Također, bilo bi omogućeno i praćenje izlaznosti birača na izbore u realnom vremenu, što sada nije moguće, a sve navedeno bi značajno doprinijelo zaštiti integriteta izbora i vraćanja povjerenja građana u izbore u Bosni i Hercegovini.

Građanska peticija Koalicije ''Pod lupom'', kojom se traži uvođenje novih tehnologija u izborni proces u BiH, predstavlja dodatnu odgovornost i važan argument za usvajanje izmjena i dopuna Izbornog zakona BiH, jer je integritet izbornog procesa višestruko kompromitovan u dosadašnjim izbornim ciklusima u BiH. Uvođenjem novih tehnologija bi se smanjile izborne krađe (neke potpuno eliminisale), vratilo bi se poljuljano povjerenje građana u integritet izbora u BiH, jer bi uticaj ljudskog faktora, odnosno, stranački uticaj u izbornom procesu tako bio značajno smanjen.

# Mogućnosti i značaj uvođenja novih tehnologija u izborni proces u BiH:

Opći izbori u BiH 2022. godine bili su [praćeni](https://archive.ph/Xvmqq) nizom neregularnosti, kao što je trgovina mjestima u biračkim odborima, zloupotreba javnih resursa, nepravilnosti u glasanju itd., pa je uvođenje ‘novih tehnologija’ opravdano aktuelizirano. Ponavljanje izbornih nepravilnosti kroz izborne cikluse u BiH dovelo je do nepovjerenja građana u izborni proces i integritet izbora u BiH. Zbog svega navedenog, unapređenje izbornog procesa je neminovnost, uz očekivanja da lokalni izbori u BiH 2024. godine budu organizovani prema novim pravilima, tj. elektronsku identifikaciju birača i skeniranje glasačkih listića, uz unos rezultata izbora na biračkim mjestima. Nove tehnologije u izbornom procesu sadržane su u preporukama ODIHR/OSCE-a, Koalicije ''Pod lupom'' i CIK BiH.

Uvođenjem novih tehnologija određene nepravilnosti u izbornom procesu bi bile potpuno eliminisane, dok bi za neke druge nepravilnosti bio značajno smanjen prostor za činjenje istih. Izlaznost birača na izbore pratila bi se u realnom vremenu, a rezultate izbora građani bi saznali u roku od nekoliko sati nakon zatvaranja biračkih mjesta. Svakako treba imati u vidu da navedeni proces iziskuje osiguranje potrebnih finansijskih sredstava, određeno vrijeme za nabavku i instaliranje tehničke opreme, testiranje i obuku, kao i složenu proceduru za donošenje izmjena i dopuna Izbornog zakona BiH, uz prethodno osiguranje potrebne političku volje unutar PSBiH.

U kontekstu navedenoga, CIK BiH je, u saradnji s Agencijom za identifikacione dokumente, evidenciju i razmjenu podataka (IDDEEA), uz finansijsku podršku Evropske unije, započeo ‘’[Testni projekt EU za uvođenje novih tehnologija u izborni proces u BiH](https://archive.ph/OZLRG)’’. U skladu sa najavama CIK BiH, predviđeno je simuliranje izbora kroz korištenje novih tehnologija na 165 biračkih mjesta u deset općina/gradova u BiH u 2023. godini. Inovacije se odnose na automatizovan sistem evidencije otiska prsta glasača na biračkom mjestu, čime će se, bez problema, moći identifikovati svaki birač na izborima, kao i online unos rezultata izbora sa biračkih mjesta u elektronski sistem CIK BiH.

Dakle, sistem elektronske identifikacije [podrazumijeva](https://archive.ph/jQpkv) identifikaciju na osnovu otiska prsta, dok elektronski sistem unosa broja glasova podrazumijeva da će na biračkim mjestima biti tablet sa programom koji će se koristiti za online unos podataka i njihovo pohranjivanje u server CIK BiH. Na ovaj način bi se riješio dio problema koji se primarno odnose na pogrešan unos podataka sa biračkih mjesta na centralni server CIK BiH, što je izmjena koju je i ranije CIK BiH predlagao, s obzirom da za istu nije potrebna izmjena Izbornog zakona BiH.

Planirano uvođenje novih tehnologija u izborni proces u BiH i neophodne tehničke pripreme (testiranje, obuka i dr.), potrebno je okončati prije raspisivanja lokalnih izbora u BiH 2024. godine, s tim da za određene modele uvođenja novih tehnologija u izborni proces nije potrebna izmjena Izbornog zakona BiH. U tom kontekstu, CIK BiH je krajem 2020. godine u Parlamentarnu skupštinu BiH dostavio strateški dokument ‘’Studija izvodljivosti o uvođenju informacionih tehnologija u izborni proces’’, ali Studija proteklih godina nije uvrštena u dnevni red održanih sjednica PSBiH.

# Zaključna razmišljanja

Kontinuirano ponavljanje izbornih nepravilnosti kroz protekle izborne cikluse u BiH dovelo je do nepovjerenja građana u izborni proces i integritet izbora u BiH, pa je stoga neophodno odmah krenuti u provedbu izborne reforme u BiH, s ciljem unapređenja izbornog procesa i izbornog zakonodavstva BiH, s ciljem da izbori u Bosni i Hercegovini budu slobodni, fer i pošteni.

Vlasti Bosne i Hercegovine, u skladu sa svojim nadležnostima, trebaju sve učiniti da se provedba izborne reforme u BiH značajno ubrza i okonča u narednih cca 10,5 mjeseci, koliko je ostalo do raspisivanja lokalnih izbora u BiH 2024. godine. Ključne preporuke ODIHR/OSCE-a, prioritetne preporuke Koalicije ‘’Pod lupom’’, kao i CIK BiH, koje nisu provedene, trebaju biti u fokusu aktivnosti novoformirane vlasti u BiH u vremenu do narednih izbora u BiH.

Evidentan zastoj u ispunjavanju 14 ključnih prioriteta iz Mišljenja EK za ubrzanje puta BiH za članstvo u EU, predugo čekanje na provedbu odluka Ustavnog suda BiH i Evropskog suda za ljudska prava, kroz koje je dokazana ustavna diskriminacija građana na osnovu pasivnog biračkog prava i/ili prebivališta, trebaju biti dodatni motiv za provedbu izborne reforme u BiH. Posebno treba istaći presudu ESLIP-a u predmetu ''Sejdić-Finci'', na čiju provedbu se čeka već 14 godina.

Koalicija ‘’Pod lupom’’ je kroz građansku peticiju za bolje izbore u BiH u pripremi Općih izbora 2022. godine, prikupila više od 92.000 potpisa građana u oba bh. entiteta (FBiH i RS), te Brčko Distriktu BiH, što je potvrda opredjeljenja građana koja je pokazala njihovo jasno opredjeljenje za slobodne i poštene izbore u BiH, uz uvođenje novih tehnologija u izborni proces, elektronsku identifikaciju birača, kao i skeniranje glasačkih listića i unos rezultata izbora na biračkim mjestima.

Bosni i Hercegovini je u decembru 2022. godine dodijeljen kandidatski status za članstvo u EU, što bi trebao biti dodatni podstrek i prilika za novoformiranu vlast na svim nivoima da provodi konkretne reforme na putu BiH za članstvo u EU. Vlasti BiH konačno bi trebale sa deklarativne podrške evropskom putu BiH preći na stvarnu podršku i provođenje konkretnih mjera vezano za 14 ključnih prioriteta iz Mišljenja EK za članstvo BiH u EU i realizaciju preporuka ODIHR/OSCE-a.

Dosadašnja nefunkcionalnost bh. vlasti i zastoji u provedbi izborne reforme, kao i evidentan zaostatak na putu BiH ka EU, za posljedicu imaju, između ostalog, sve masovniji odlazak građana iz BiH, posebno mladih, koji u BiH ne vide svoju budućnost i koji nemaju sigurnost, u kojoj je evidentna korupcija i nepotizam, stalne političke tenzije, loša ekonomska situacija u našoj zemlji, visoka inflacija, nezaposlenost i druge negativne pojave u društvenom i političkom životu BiH.

# PRILOG 1: Preporuke iz izvještaja Izborne posmatračke misije OSCE/ODIHR-a sa statusom implementacije nakon tri izborna ciklusa u BiH (2010., 2014. i 2018.)

**Preporuke iz Završnog izvještaja Izborne posmatračke misije OSCE/ODIHR *za Opće izbore u BiH 2010. godine sa statusom implementacije:***

**A. PRIORITETNE PREPORUKE**1. Zakonski obavezujuća odluka Evropskog suda za ljudska prava iz decembra 2009. Godine mora se provesti kako bi se eliminirale zakonske odredbe koje su diskriminatorne protiv građana na osnovu njihove etničke pripadnosti. Ograničenja vezana za mjesto boravka također treba eliminirati, a zakon dopuniti u skladu s tim. Svi građani BiH treba da imaju pravo da se kandidiraju za izbornu poziciju i da glasaju pod jednakim uslovima u skladu s obavezama prema OSCE-u i međunarodnim standardima za demokratske izbore. **NIJE IMPLEMENTIRANA**

2. Treba nastaviti nastojanja da se u potpunosti usaglase zakoni na državnom, entitetskim i nivou Brčko Distrikta kako bi se ojačala pravna izvjesnost. **NIJE IMPLEMENTIRANA**

3. Vlasti treba da ponovo razmotre sistem raspodjele mandata po izbornoj jedinici i razgraničenje granica izbornih jedinica kako bi osigurali da broj glasova potrebnih za biranje članova parlamenta bude jednak. **NIJE IMPLEMENTIRANA**

4. Vlasti na državnom i entitetskom nivou treba da riješe problem raspodjele glasačke opcije za osobe s boravkom u Brčkom za opće izbore. **IMPLEMENTIRANA**

5. Zakoni koji se odnose na finansiranje političkih stranaka i kampanje mogli bi se ojačati kako bi se poboljšala transparentnost finansiranja izborne kampanje kandidata. Detaljni podaci o donacijama, prihodima i rashodima mogli bi biti javno dostupni, a provođenje i odgovornost mogla bi se dobiti zbog zahtjeva da se prije dana izbora podnese izvještaj o finansiranju kampanja. **DJELIMIČNO IMPLEMENTIRANA**

6. Državni i entitetski zakoni i drugi propisi o učešću žena na pozicijama javnog odlučivanja trebaju se usaglasiti sa Zakonom o jednakosti spolova. Posebno bi Izborni zakon BiH mogao biti ponovno razmotren kako bi se omogućila veća zastupljenost žena kao kandidata u izabranim tijelima i listama kandidata, kao i na funkcijama u procesu odlučivanja u strukturama vlasti i sudstva. **IMPLEMENTIRANA**

7. Transparentnost izbornih rezultata bi bila poboljšana ako bi sve javne informacije uključivale protokole s rezultatima na nivou biračkog mjesta i bile objavljene na web stranici CIK-a, uključujući i broj nevažećih glasačkih listića i udio praznih glasačkih listića. **UGLAVNOM IMPLEMENTIRANA**

8. S obzirom na količinu posla i proceduralne probleme koji su primijećeni na dan izbora, treba posvetiti pažnju povećanju profesionalizma i odgovornosti BO-a. Kompleksna papirologija vezana za dan izbora sugerira da naglasak treba staviti na obuku članova komisija na BM-u kako bi se isključivo time bavili. **DJELIMIČNO IMPLEMENTIRANA**

**B. OSTALE PREPORUKE**

**Pravni okvir**

9. Amandmani na Zakon o sukobu interesa mogli bi biti razmotreni na način da drugo nadležno tijelo implementira njegove odredbe, a CIK na taj način bude oslobođen opterećenja, može se usmjeriti samo na pitanja koja se odnose na izbore. **IMPLEMENTIRANA**

10. Vlasti bi trebale razmotriti izmjenu i dopunu Izbornog zakona BiH kako bi se uklonilo ograničenje koje zabranjuje glasačima da potpisuju podršku više od jedne kandidature. **NIJE IMPLEMENTIRANA**

11. Detaljna procedura za verificiranje potpisa podrške od CIK-a trebala bi biti utvrđena zakonom, čime bi se osigurala konzistentnost i pravna izvjesnost procesa verifikacije. Političke stranke bi trebale dobiti mogućnost da prate verifikaciju potpisa podrške. **IMPLEMENTIRANA**

**Izborna administracija**

12. Provedba određenih odredbi Izbornog zakona mogla bi se poboljšati na sljedeći način:  
a. Mehanizmi izvještavanja između OIK-a i CIK-a trebaju se unaprijediti da bi se pojačala tačnost i blagovremena komunikacija, b. Sveobuhvatna evidencija svih prigovora dostavljenih svim izbornim komisijama, zajedno sa sistemom praćenja statusa tih prigovora, kako bi se isfiltriralo ispunjavanje zakonskih rokova i povećala transparentnost, c. Pojačane diskrecione ovlasti CIK-a da djeluje po prigovorima ili vrši istrage po službenoj dužnosti, d. Jačanje ljudskih potencijala pravnog i revizorskog odjela CIK-a. **DJELIMIČNO IMPLEMENTIRANA**

13. Kako bi se popravila postojeća praksa u kojoj politički subjekti trguju pozicijama u Komisiji na BM-u, zakon bi mogao biti izmijenjen i dopunjen na takav način da politički subjekti daju listu potencijalnih kandidata za BO-e prije nego što se provede žrijebanje na OIK-u, a ne poslije. **NIJE IMPLEMENTIRANA**

**Obrazovanje glasača**

14. Glasači bi mogli imati korist od raznih tipova programa obrazovanja glasača, koji uključuju: a. šire aspekte procesa glasanja (pored toga kako obilježiti razne glasačke listiće), uključujući senzibiliziranje glasača prema pitanjima kao što su porodično i grupno glasanje, b. one koji su usmjereni posebno na manjinske glasače. Razvoj i provedba takvih programa trebalo bi da se uradi u tijesnoj saradnji s relevantnim civilnim organizacijama manjina s obzirom na uslove konkretnih zajednica, kao što je (funkcionalna) nepismenost, nivo obrazovanja i jezičke potrebe, c. što se tiče odredbi za glasanje izvan zemlje, uključujući programe informiranja biranja da bolje provode zakonske odredbe kojima se izbjeglice mogu registrirati da glasaju prvi put. **NIJE IMPLEMENTIRANA**

**Mediji**

15. Treba razmotriti uvođenje jasnih rokova za RAK kako bi blagovremeno rješavao prigovore vezane za aktivnosti radiotelevizijskih stanica. RAK bi trebao razmotriti sistematsko pokrivanje izbora od radiotelevizijskih stanica i njihovo pridržavanje pravila i propisa. **DJELIMIČNO IMPLEMENTIRANA**

16. Mogla bi biti veća objektivnost i raznolikost u izvještavanju javnih radiotelevizija, pogotovo kada se izvještava o aktivnostima državnih tijela, što bi se moglo postići kroz puno poštivanje uređivačke nezavisnosti. **DJELIMIČNO IMPLEMENTIRANA**

**Finansiranje kampanje**

17. Treba uvesti rokove za CIK da izvrši reviziju finansiranja kampanje. CIK bi trebao ojačati svoje resurse kako bi omogućio propisnu, tačnu i blagovremenu reviziju. **NIJE IMPLEMENTIRANA**

18. Izborni zakon BiH mogao bi se poboljšati tako što bi se uklonila obaveza kandidata da podnose izjave o imovinskom stanju, dok bi se ova obaveza čuvala za sve izabrane candidate na početku i po isteku njihovih mandata. Javna odgovornost bi mogla imati koristi od vjerodostojnog sistema provjere izjava o imovinskom stanju. **NIJE OCIJENJENO**

**Učešće žena**

19. Političke stranke trebale bi se ohrabrivati da promoviraju jednakost spolova i preduzimaju akcije da pojačaju učešće žena u stranačkom vodstvu i izbornim listama, da povećaju vidljivost žena kandidata tokom izbornih kampanja te sistematski integriraju pitanja vezana za rodna pitanja kao dio stranačkih platformi. **DJELIMIČNO IMPLEMENTIRANA**

**Učešće nacionalnih manjina**

20. Relevantna tijela trebaju preduzeti odlučne mjere da riješe preostale slučajeve nedostatka ličnih karata među romskom populacijom i spriječe pojavu novih slučajeva kroz uklanjanje administrativnih prepreka (npr. nenaplaćivanje taksi za izdavanje dokumenata, ukidanje taksi koje se primijenjuju za izdavanje dokumenata i uvođenje neograničenog važenja rodnih listova), tako da romska populacija može uživati svoje pravo na glasanje. **UGLAVNOM IMPLEMENTIRANA**

**Izborni dan**

21. Tačnost, odgovornost i kvalitet izbornog procesa mogli bi imati koristi od boljeg kvaliteta izbornog materijala. Glasački listići za glasanje poštom mogli bi se štampati u različitoj boji kako bi se izbjegla potencijalna zloupotreba za glasanje umjesto druge osobe. Kako bi se izbjegle prevare u korištenju glasačkih listića koji nisu u propisanom obliku, glasački listići bi se mogli štampati sa sigurnosnim uzorkom. CIK bi također mogao razmotriti korištenje prozirnih glasačkih kutija kako bi se povećala transparentnost izbornog procesa. **IMPLEMENTIRANA**

22. Proces glasanja na BM-u mogao bi biti bolji ako bi se pojednostavile određene procedure na dan izbora. Naprimjer, glasački listići ne treba da se broje ručno prije otvaranja na BM-u kako bi se izbjegla kašnjenja otvaranja. Od BO-a ne bi trebalo zahtijevati da zadržavaju lične dokumente posmatrača jer to rezultira dodatnim i nepotrebnim administrativnim komplikacijama. **NIJE IMPLEMENTIRANA**

23. CIK bi trebao u potpunosti provesti odredbe zakona kako bi osigurao akreditiranim  
posmatračima kopije protokola s rezultatima. **IMPLEMENTIRANA**

24. Transparentnost rada izbornih komisija tokom unošenja podataka o rezultatima mogla bi se poboljšati tako da posmatrači mogu pristupiti svim fazama procesa, uključujući izradu tabelarnog prikaza i verifikaciju unesenih podataka u GCBG-u u Sarajevu. **IMPLEMENTIRANA**

25. Spori proces brojanja poštanskih glasačkih listića, glasačkih listića u odsustvu i nepotvrđenih glasačkih listića te centralna kontrolna provjera i tabelarni prikaz podataka iz svih protokola s rezultatima GO-a u GCBG-a u Sarajevu trebalo bi ubrzati, te ustanoviti kraće rokove za proizvodnju konačnih izbornih rezultata. U tom pogledu zakon bi trebao uključiti odredbu da se glasački listići pristigli poštom prebrojavaju samo ako se dobiju do završetka glasanja na biračkim mjestima. **NIJE OCIJENJENO.**

**Preporuke iz Završnog izvještaja Izborne posmatračke misije OSCE/ODIHR *za Opće izbore u BiH 2014. godine sa statusom implementacije:***

1. **PRIORITETNE PREPORUKE**
2. U skladu s presudama Evropskog suda za ljudska prava i ranijim preporukama OSCE/ODIHR-a, ograničenja prava glasa i kandidiranja na osnovu etničke pripadnosti i prebivališta trebaju se ukloniti iz zakona. **NIJE IMPLEMENTIRANA**
3. Da bi se podržao princip jednakosti glasa, granice izbornih jedinica se trebaju preispitati u skladu s Izbornim zakonom, obavezama prema OSCE-u i drugim međunarodnim standardima. Zakon treba precizirati koje je tijelo nadležno za preispitivanje te da proces bude nepristrasan, transparentan i da uključuje široke javne konsultacije. **NIJE IMPLEMENTIRANA**

1. Pravo podnošenja prigovora treba biti omogućeno svakome u svakoj fazi izbornog procesa. **UGLAVNOM IMPLEMENTIRANA**
2. Regulatorni okvir finansiranja kampanje treba biti revidiran da se uzmu u obzir nedostaci utvrđeni u ovom i ranijim izvještajima OSCE/ODIHR-a i GRECO-a. **DJELIMIČNO IMPLEMENTIRANA**
3. Istraga izbornih prekršaja koju vode tužioci treba biti provođena blagovremeno da se osigura efikasan pravni lijek. Kada se utvrde neregularnosti, krivce treba pozvati na odgovornost. **NIJE IMPLEMENTIRANA**

**B. OSTALE PREPORUKE**

**Izborna administracija**

1. Da bi dodatno povećao transparentnost procesa donošenja odluka, CIK bi mogao razmotriti propisivanje da svi sastanci CIK-a budu otvoreni za javnost. **IMPLEMENTIRANA**
2. Propisima CIK-a bi se moglo zahtijevati da OIK održavaju redovne, najavljene zvanične sjednice. Da bi povećale transparentnost, sve OIK bi mogle redovno ažurirati svoje oglasne table, a moglo bi se razmotriti i objavljivanje relevantnih informacija OIK-a na internetu. **DJELIMIČNO IMPLEMENTIRANA**
3. Iako je prisustvo predstavnika političkih stranaka na biračkim mjestima potencijalna zaštitna mjera ovog procesa, vlasti bi se trebale pozabaviti visokim rizikom političke neravnoteže u biračkim odborima provođenjem detaljnog preispitivanja zakonskih odredbi i prakse dodjele mjesta u biračkim odborima. Ovo se treba uraditi u procesu javnih konsultacija koji obuhvata i OIK-e i druge relevantne aktere. Štaviše, CIK bi mogao razmotriti objavljivanje imena organizacija koje predlažu kandidate za članove biračkih odbora po biračkim mjestima. **DJELIMIČNO IMPLEMENTIRANA**
4. Vlasti bi mogle uvesti zakonski rok za zamjenu članova biračkih odbora nakon njihovog imenovanja i ograničiti mogućnost zamjene na posebne okolnosti zasnovane na opravdanim razlozima. **DJELIMIČNO IMPLEMENTIRANA**

**Upis birača**

1. CIK bi mogao razmotriti poboljšanu edukaciju birača o pitanjima koja direktno utječu na prava birača, posebno u slučaju promjena procedura. **NIJE IMPLEMENTIRANA**
2. Izborna administracija bi trebala razmotriti dodatne zaštitne mjere da ojača pouzdanost glasanja poštom i zaštiti integritet ovog procesa. Ovo bi moglo uključivati i obaveznu upotrebu preporučenih pošiljki ili lične isporuke glasačkih listića biračima. **IMPLEMENTIRANA**
3. Državne, entitetske i lokalne vlasti bi trebale učiniti više napora da osiguraju učešće interno raseljenih lica vođenjem tačnih podataka. Moglo bi se razmotriti preispitivanje sadašnjih mehanizama saradnje između CIK-a, Ministarstva civilnih poslova BiH i Ministarstva za ljudska prava i izbjeglice BiH. **IMPLEMENTIRANA**

**Ovjera kandidata**

1. U skladu s dobrom praksom, vlasti bi mogle preispitati zakonske uslove za povrat takse za ovjeru tako da one ne budu pretjerane i da budu zasnovane radije na tome da kandidati osvoje razuman postotak glasova umjesto na dobijanju mandata. **IMPLEMENTIRANA**
2. Mogle bi se razmotriti izmjene i dopune zakona da se predvidi uklanjanje kandidata ili stranke sa liste samo kod teških prekršaja, jasno definiranih zakonom. Zakon bi takođe mogao jasno navoditi da se biračima trebaju dati informacije o kandidatima uklonjenim s liste da im se omogući izbor na osnovu informacija. Usto, CIK bi mogao regulirati kako bi se glasovi za kandidate uklonjene s liste mogli tretirati tokom procesa brojanja. **NIJE IMPLEMENTIRANA**

**Kampanja i finansiranje kampanje**

1. Zakonodavstvo bi trebalo jasno definirati šta se smatra zloupotrebom državnih resursa u svrhe kampanje. Pristup izbornih kandidata javnim i općinskim prostorima u cilju provođenja kampanje treba biti omogućen na jednakoj osnovi i pod jednoobraznim uslovima u svim općinama. **UGLAVNOM IMPLEMENTIRANA**
2. Moglo bi se razmotriti uslovljavanje da svi izborni kandidati otvore namjenske bankovne račune za finansiranje kampanje, kroz koje bi mogle izvršene sve transakcije za kampanju. **IMPLEMENTIRANA**
3. Da bi se unaprijedili transparentnost i odgovornost, zakonom se treba propisati da izvještaji o finansiranju kampanja budu stavljeni na uvid javnosti i da revizija bude blagovremena. Moglo bi se takođe razmotriti i obavezivanje izbornih kandidata da dostave preliminarne izvještaje prije dana izbora kako bi obavijestili birače o finansiranju kampanje prije samog glasanja. **DJELIMIČNO IMPLEMENTIRANA**
4. Kapaciteti i kadrovi Službe za reviziju CIK-a bi se mogli ojačati da se osigura blagovremen i efikasan nadzor. U skladu s preporukama GRECO-a, zakon treba jasno definirati kršenja pravila finansiranja kampanje i uvesti efikasne, proporcionalne i obeshrabrujuće kazne za ta kršenja. **NIJE IMPLEMENTIRANA**

**Mediji**

1. Sloboda medija se treba strogo podržavati. Miješanje u aktivnosti novinara i zaposlenih u medijima se ne treba tolerirati, a svaki navod o tome treba odmah i efikasno ispitati. **NIJE IMPLEMENTIRANA**
2. Zakon treba propisati jasne smjernice za blagovremeno rješavanje pritužbi vezanih za medije. Usto, RAK treba postupati po svojoj inicijativi i mogao bi se ovlastiti za provođenje sistematskog monitoringa izvještavanja emitera o izborima i njihovog pridržavanja pravila i propisa. **NIJE IMPLEMENTIRANA**
3. Javni emiteri se trebaju pridržavati svoje obaveze da osiguraju nepristrasno i uravnoteženo izvještavanje o svim strankama i kandidatima u svojim informativnim i političkim emisijama. **DJELIMIČNO IMPLEMENTIRANA**

**Prigovori**

1. Moglo bi se razmotriti davanje eksplicitne prvostepene nadležnosti općinskim izbornim komisijama za prekršaje koji se odnose na određene aspekte izbornog procesa, uključujući i one na dan izbora. **NIJE IMPLEMENTIRANA**
2. Zakon se treba izmijeniti i dopuniti kako bi se osiguralo da prigovore rješavaju izborne komisije i sudovi na sjednicama koje i podnosiocu prigovora i protivnoj strani omogućavaju pravo da budu saslušani. **NIJE IMPLEMENTIRANA**
3. Da bi se osigurao efikasan pravni lijek, zakonski rokovi za rješavanje se trebaju poštovati. Usto, da bi ojačao transparentnost i odgovornost, CIK treba blagovremeno objavljivati informacije o prigovorima i odlukama. **DJELIMIČNO IMPLEMENTIRANA**
4. Izborne komisije i sudovi se trebaju suzdržati od rješavanja prigovora na previše formalistički način i trebaju detaljno razmotriti sve slučajeve. **UGLAVNOM IMPLEMENTIRANA**

**Dan izbora**

1. Relativno veliki broj pojava grupnog glasanja i neregularnog glasanja uz pomoć drugog lica podvlači potrebu da vlasti pojačaju programe edukacije birača, uključujući i fokus na značaj i obavezu osiguravanja tajnosti tokom glasanja. **NIJE IMPLEMENTIRANA**
2. Da bi povećao transparentnost procesa, CIK treba osigurati da kopije obrazaca za zbirne rezultate budu date svim akreditiranim posmatračima koji to traže. Moglo bi se razmotriti utvrđivanje praktičnog načina za ovo, što bi osiguralo da svaki posmatrač dobije kopiju bez ometanja procesa. **IMPLEMENTIRANA**

**Izrada i objavljivanje zbirnih rezultata**

1. Da bi osigurao dosljednost i povećao transparentnost procesa izrade preliminarnih zbirnih rezultata, CIK bi mogao razmotriti detaljnije reguliranje rada OIK-a tokom prijema izbornog materijala i izrade zbirnih rezultata. **IMPLEMENTIRANA**
2. CIK treba objavljivati rezultate po biračkim mjestima što je prije moguće nakon dana izbora, uključujući i djelimične i privremene rezultate. **IMPLEMENTIRANA**
3. Da bi se povećala transparentnost procesa verifikacije rezultata, proces se treba regulirati detaljno, a CIK bi mogao razmotriti davanje više informacija javnosti o svojim aktivnostima imajući u vidu razmjeru, kompleksnost i važnost ovog procesa. **IMPLEMENTIRANA**

***Preporuke iz Završnog izvještaja Izborne posmatračke misije OSCE/ODIHR za Opće izbore u BiH 2018. godine sa statusom implementacije:***

**A.** **PRIORITETNE PREPORUKE**

1. Zakonodavac treba provesti presude ECtHR koje se odnose na diskriminatorna ograničenja za kandidovanje na izborima po osnovu etničke pripadnosti i prebivališta. **NIJE IMPLEMENTIRANA**
2. Sveobuhvatnu reviziju zakonskog okvira treba poduzeti kako bi se otklonili nedostaci koje je ODIHR ustanovio u ovom i prethodnim izvještajima i kako bi se spriječila zloupotreba javnih sredstava za svrhe kampanje. **DJELIMIČNO IMPLEMENTIRANA**
3. Politički subjekti trebaju poštovati zakon i suzdržati se od vršenja pritiska na birače. Slučajeve navodnog pritiska na birače treba ispitati brzo, temeljito i učinkovito, a tužioci i CIK trebaju da počinioce blagovremeno pozovu na odgovornost. **DJELIMIČNO IMPLEMENTIRANA**
4. Država bi trebala poduzeti efektivne mjere da se zaštite prava birača na slobodan i tajan izbor. Procedure glasanja trebaju biti revidirane kako bi se osigurala tajnost glasanja i zaštita od neprikladnog uticaja na birače. Važnost tajnosti glasanja treba naglasiti tokom obuke izbornih komisija i u materijalima za obuku birača. **DJELIMIČNO IMPLEMENTIRANA**
5. Trebalo bi preispitati praksu najavljivanja imena birača na biračkim mjestima. Trebalo bi razmotriti zabranu da politički subjekti vode evidenciju o tome ko je glasao na dan izbora što uključuje i korištenje biračkih spiskova na biračkim mjestima. **UGLAVNOM IMPLEMENTIRANA**
6. Treba poduzeti ozbiljne napore kako bi se osigurala nepristrasnost izborne administracije. Mogla bi se razmotriti revizija metode formiranja BO, na način, na primjer, da se ograniči pravo na kandidovanje članova BO samo na stranke koje imaju predstavnike u državnom i entitetskim parlamentima. Mogli bi se razmotriti i alternativni mehanizmi za imenovanje članova BO kao što su javni pozivi u slučaju kada političke stranke ne nominuju kandidate blagovremeno. **DJELIMIČNO IMPLEMENTIRANA**
7. Trebao bi se ojačati regulatorni okvir kako bi se osigurala transparentnost i odgovornost finansiranja kampanje. Treba razmotriti da se u zakonu izričito propiše da se sve finansijske transakcije vezane za kampanju vrše putem namjenskih bankovnih računa. **DJELIMIČNO IMPLEMENTIRANA**

**B. OSTALE PREPORUKE**

**Izborni sistem**

1. Izborne jedinice i broj mandata za državne i entitetske parlamente se trebaju povremeno revidirati kako bi se osigurao princip jednakosti glasa. Ove revizije se trebaju vršiti u skladu sa međunarodnim obavezama i dobrim praksama. Moglo bi se razmotriti uvođenje zakonskih odredbi koje propisuju aktivnosti koje CIK treba poduzeti ukoliko nadležni parlamenti ne ispune svoje zakonske obaveze. **NIJE IMPLEMENTIRANA**

**Izborna administracija**

1. Vlasti bi trebale osigurati adekvatno finansiranje organizovanja izbora. CIK-u treba osigurati potrebna sredstva kako bi privukao dovoljno kvalifikovanog kadra radi efikasnog sprovođenja svih svojih zadataka. **DJELIMIČNO IMPLEMENTIRANA**
2. Vlasti bi trebale unaprijediti programe za obuku birača, uključujući programe o sprječavanju porodičnog glasanja i nepravilnog glasanja uz pomoć drugog lica. CIK bi dalje trebao da pojača svoje napore kako bi osigurao dostupnu obuku biračima i pružio informacije svim grupama birača, pogotovo osobama sa invaliditetom, u bliskoj saradnji sa organizacijama koje ih predstavljaju. **NIJE IMPLEMENTIRANA**
3. Vlasti bi trebale uložiti dodatne napore da osiguraju da pristup biračkim mjestima bude bez prepreka. **NIJE IMPLEMENTIRANA**
4. Treba poduzeti djelotvorne mjere kako bi se ojačale metode zapošljavanja i obuke radi osiguravanja nepristrasnosti i profesionalnosti članova komisija uz naknadu proporcionalnu njihovom obimu posla. Kako bi se unaprijedila stručna sposobnost izbornih komisija, CIK i OIK trebaju pružati povremene obuke sa certifikacijom za potencijalne članove BO, sa ciljem da se formira lista certificiranog osoblja. **NIJE IMPLEMENTIRANA**
5. Trebala bi se poboljšati tačnost brojanja glasova. Također bi trebalo unaprijediti obuke za članove BO sa posebnim fokusom na brojanje glasova i popunjavanje obrazaca za unos rezultata. Mogla bi se razmotriti i mogućnost da se rezultati glasanja koje su utvrdili BO nasumično ponovno broje za sve nivoe i u svim izbornim jedinicama. Ukoliko se uvedu tehnička rješenja za automatsko brojanje, treba izvesti opsežnu studiju izvodljivosti i sprovođenja, a proces nabavke, sigurnost i ostala značajna pitanja treba raspraviti na inkluzivan način u periodu koji ostavlja dovoljno vremena za provedbu rješenja prije izbora. **NIJE IMPLEMENTIRANA**

**Registracija birača**

1. Trebaju se poduzeti dalji napori kako bi se poboljšala tačnost registracije birača. U svrhu ovoga bi se trebala razmotriti revizija mehanizma prijavljivanja i upisa u matičnu knjigu činjenice smrti kako bi se osigurala blagovremena razmjena podataka i ispravka podataka o građanima. Vlasti bi mogle stvoriti učinkovit sistem elektronskog obavještavanja između institucija koje su uključene u proces sa jasno definisanim odgovornostima i rokovima. Na odgovarajuće zdravstvene ustanove bi se mogla prebaciti obaveza prijavljivanja matičnom uredu činjenice smrti građanina. **DJELIMIČNO IMPLEMENTIRANA**
2. U svrhu povećanja povjerenja javnosti u integritet procesa registracije birača, razne zainteresovane strane, uključujući i političke stranke i organizacije građanskog društva bi se mogle pozvati da učestvuju u reviziji biračkih spiskova koju bi inicirao i nadzirao CIK. **NIJE IMPLEMENTIRANA**

**Registracija kandidata i kampanja**

1. Treba razmotriti kvotu za spolove koja osigurava jednakost kandidata i kandidatkinja na listama, a trebaju se primijeniti sankcije koje odvraćaju od nepridržavanja tih kvota. Političke stranke trebaju da olakšaju ženama političko napredovanje, povećaju vidljivost kandidatkinja tokom izbornih kampanja i da integrišu pitanja vezana za spolove u svoje platforme. Kako bi se ovo podstaklo, moglo bi se razmotriti povećanje državnog finansiranja za stranke koje promovišu jednakost spolova, osigurati dodatan besplatan pristup javnim medijima za kandidatkinje i godišnje subvencije za stranke kako bi se finansirali ženski ogranci političkih stranka. **DJELIMIČNO IMPLEMENTIRANA**

**Finansiranje kampanje**

1. Zakon treba izmijeniti kako bi se za kršenja propisale proporcionalne sankcije i sankcije sa efektom odvraćanja. Zakon treba uspostaviti razuman rok za reviziju i objavu svih izvještaja o finansiranju kampanje a zaključci revizije trebaju se utvrditi zakonom ili podzakonskim aktom CIK-a. **DJELIMIČNO IMPLEMENTIRANA**

**Mediji**

1. Treba usvojiti zakonske akte koji odvraćaju od pretjerane koncentracije medijskog vlasništva, kako tradicionalnih tako i online medija, i koji osiguravaju punu transparentnost vlasništva medija. **NIJE IMPLEMENTIRANA**
2. Kako je ODIHR prethodno preporučio, svi javni servisi bi trebali osigurati nepristrasno i uravnoteženo medijsko praćenje svih stranaka i kandidata u svim svojim vijestima i političkim emisijama. **NIJE IMPLEMENTIRANA**

**Prigovori i žalbe**

1. U cilju pružanja efikasne zaštite biračkih prava, rok za podnošenje prigovora bi se mogao produžiti, posebno u slučaju prigovora o kršenjima koja su u toku. CIK treba da bude proaktivan u razmatranju potencijalnih nepravilnosti ex officio (po službenoj dužnosti), što uključuje obavijesti koje primi od posmatrača. Treba se omogućiti i sudska revizija odluka CIK-a o prigovorima i žalbama. **DJELIMIČNO IMPLEMENTIRANA**
2. Kako bi se povećala transparentnost i odgovornost, CIK i sudovi bi trebali blagovremeno objaviti informacije o prigovorima i odlukama vezanim za izbore. **DJELIMIČNO IMPLEMENTIRANA**
3. U pogledu sprječavanja neprikladnog ograničavanja slobode govora i osiguravanja dosljednih odluka, definicija zabranjenog jezika koji bi nekoga mogao navesti ili podstaći na nasilje ili širenje mržnje u Izbornom zakonu treba biti preciznija. CIK bi mogao usvojiti dalje smjernice za zainteresirane strane i za vlastito donošenje odluka. **UGLAVNOM IMPLEMENTIRANA.**

# Prilog 2: Preporuke Koalicije ‘’Pod lupom’’ za unapređenje izbornog procesa i izbornog zakonodavstva BiH nakon izbornog ciklusa za Opće izbore u BiH 2022.:

|  |
| --- |
| **PRAVNI OKVIR I IZBORNI SISTEM BIH** |

**Ustav(i)**

1. Implementirati presude Evropskog suda za ljudska prava („Sejdić-Finci“, „Zornić“, „Pilav“, „Šlaku“, „Pudarić“) čime će se svim građanima/kama BiH sa navršenih 18 godina omogućiti aktivno i pasivno biračko pravo bez obzira na njihovu etničku pripadnost i prebivalište.
2. Ustavom BiH i Izbornim zakonom BiH spriječiti promjenu etničke pripadnosti u periodu od tri uzastopna izborna ciklusa.
3. Obezbijediti minimalnu zastupljenost tri konstitutivna naroda u predstavničkim tijelima na nivou kantona u FBiH, a na lokalnom nivou izmjenama statuta opšina/gradova.

**Zakon(i)**

1. Uvesti rokove za formiranje izvršne vlasti i obavezu raspisivanja prijevremenih izbora ukoliko se izvršna vlast ne formira u roku.
2. Izbornim zakonom BiH predvidjeti institut zamjenskog poslaničkog mandata kako bi se izbjegla situacija da jedna osoba obavlja istovremeno funkciju u izvršnoj i zakonodavnoj vlasti.
3. Skratiti sve izborne rokove od datuma raspisivanja izbora do službene i potpune objave konačnih rezultata izbora (umjesto sadašnjih 180, na maksimalnih 120 dana).
4. Pokrenuti inicijativu o donošenju Zakona o principima djelovanja političkih organizacija na nivou BiH.
5. Što hitnije formirati Interresornu radnu grupu za izmjene Izbornog zakona BiH sa jasnim zadacima i rokovima za rad, a sa ciljem unapređenja pravnog okvira za izbore koji će vratiti poljuljano povjerenja građana/ki u izborni proces.
6. Izbornim zakonom BiH predvidjeti situacije kada dođe do prekida izbornog procesa kojim je onemogućeno utvrđivanje rezultata izbora, te odrediti rok u kojem se moraju održati novi izbori.
7. Usvojiti službenu prečišćenu verziju Izbornog zakona BiH.

**Izborni sistem**

1. Sniziti unutarstranački izborni prag za opše izbore u BiH na 10% i izjednačiti ga sa unutarstranačkim izbornim pragom za lokalne izbore.
2. Revidirati izborne jedinice i broj mandata za državni i entitetske parlamente kako bi se osigurao princip jednakosti glasa.
3. Ukinuti kompenzacijske kandidatske liste i dodjeljivati kompenzacione mandate kandidatima/kinjama sa najvećim brojem dobijenih preferencijalnih glasova sa redovnih kandidatskih listi političkih subjekata na nivou entiteta. Pravilima o dodjeli kompenzacionih mandata obezbijediti polnu i regionalnu zastupljenost po izbornim jedinicama.

|  |
| --- |
| **IZBORNA ADMINISTRACIJA** |

**Izborne komisije**

1. U najvećoj mogućoj mjeri depolitizovati postupke imenovanja izbornih komisija stavljanjem akcenta na stručnost i profesionalni integritet kandidata/kinja za pozicije u istima. Nadzor nad radom komisija i druge radnje vršiti u skladu sa zakonom i nadležnostima, na osnovu činjenica i argumenata, a ne dnevnopolitičkih tema, čime će se doprinijeti jačanju svih izbornih komisija.
2. Uskladiti Izborni zakon BiH sa Zakonom o ravnopravnosti polova u dijelu koji se odnosi na imenovanja članova/ica Centralne izborne komisije BiH (CIK BiH) na način da se sastav CIK BiH uskladi sa Zakonom o ravnopravnosti spolova BiH.
3. Nastaviti sa unapređenjima u oblasti obuka lokalnih izbornih komisija u cilju veće efikasnosti njihovog rada u izbornom periodu.
4. Unaprijediti sistem kontrole finansijskog poslovanja političkih stranaka kako u izbornoj tako i neizbornoj godini kroz jačanje ljudskih i tehničkih kapaciteta Službe za reviziju CIK-a BiH. U kontrolu finansijskog poslovanja političkih stranaka uključiti i druge institucije nadležne za poslovanje pravnih lica.

**Birački odbori**

1. Izmijeniti postupak odabira predsjednika/ca i zamjenika/ce biračkog odbora na način da iste biraju opšinske/gradske izborne komisije na osnovu javnog poziva i kriterijuma koje će propisati CIK BiH, a koji će biti imenovani i obučavani za rad u neizbornim godinama.
2. Doprinijeti sprečavanju trgovine mjestima u biračkim odborima koju vrše politički subjekti na način da se uvedu dodatni restriktivniji kriterijumi po kojim se politički subjekti kvalifikuju za učešće u radu biračkih odbora.
3. Sankcionisati neopravdana odustajanja od rada u biračkom odboru uoči izbornog dana zabranom angažmana u najmanje dva izborna ciklusa te propisati vođenje takvih evidencija na nivou lokalne izborne administracije.

|  |
| --- |
| **PREDIZBORNI PERIOD** |

1. Centralna izborna komisija BiH i organi nadležni za provedbu zakona (Ministarstva unutrašnjih poslova i Tužilaštva) moraju preduzeti sve korake iz svoje nadležnosti u pogledu preventiranja, sprečavanja i sankcionisanja vršenja pritisaka na birače.
2. Precizirati odgovornost za političke subjekte koji provode neplaćenu izbornu kampanju prije početka Zakonom utvrđenog perioda u kojem je dozvoljeno voditi istu.
3. Analizirajući efekte primjene odredbi o zloupotrebi javnih resursa za izborni ciklus 2022. godine razmotriti dalje preciziranje i uređivanje ove oblasti.
4. Radi izgradnje povjerenja u tačnost podataka sadržanih u Centralnom biračkom spisku (CBS), neophodno je preduzeti sve radnje kojim će se ovaj proces unaprijediti na način da se izvrši sveobuhvatna revizija svih postupaka koji utiču na formiranje CBS-a, utvrde slabe tačke protoka informacija i kreiraju (elektronska) rješenja uz jasno propisane odgovornosti, rokove i sankcije.

|  |
| --- |
| **IZBORNI DAN** |

1. U izborni proces uvesti mašine za skeniranje glasačkih listića (skenere) ili druge nove tehnologije koje će spriječiti zloupotrebe i onemogućiti povrede Izbornog zakona BiH prilikom utvrđivanja volje birača/ica na biračkim mjestima na izborni dan, prateći pri tome standarde i kriterijume sigurnosti, izvodivosti, dugoročnosti i isplativosti odabranog rješenja.
2. Uvesti elektronsku identifikaciju birača/ica na biračkom mjestu.
3. Obezbijediti unos rezultata glasanja u elektronski sistem CIK-a (JIIS) sa biračkog mjesta, odmah po utvrđivanju rezultata glasanja za svaki nivo koji se bira na izborima.
4. Prilikom određivanja lokacija biračkih mjesta posebnu pažnju posvetiti da su biračka mjesta pristupačna osobama sa invaliditetom.
5. U budućim unapređenjima organizacije izbornog dana, posebno u segmentu glasanja na biračkim mjestima, razmotriti način obezbjeđivanja uslova za slijepe i slabovidne osobe da glasaju samostalno.

**Uređenje biračkog mjesta**

1. Striktno primjenjivati provedbeni akt CIK-a BiH koji se tiče javne objave imena članova/ica biračkih odbora na biračkom mjestu, a koja mora uključivati i naziv (ne šifru) političkog subjekta ispred kojeg su članovi/ce imenovani/e.
2. Uvesti zasebne providne glasačke kutije za svaki nivo vlasti koji se bira na izborima[[1]](#footnote-1).

**Posmatrači/ce izbora**

1. Pojednostaviti proceduru za akreditovanje građanskih, nestranačkih posmatrača/ica koje akredituje CIK BiH uvođenjem mogućnosti za podnošenje zahtjeva u elektronskom obliku. Pojednostaviti propisani izgled akreditacija i ubrzati postupak izdavanja istih.

|  |
| --- |
| **UTVRĐIVANJE REZULTATA** |

1. Uvesti obavezu poništenja izbora za ona biračka mjesta gdje se utvrdi višak glasačkih listića.
2. Obezbijediti striktno poštovanje odredbi Izbornog zakona BiH i provedbenih akata kojima je propisano obezbjeđenje sigurnosti izbornog materijala na svakom biračkom mjesta uoči izbornog dana.
3. Pooštriti kontrolu dostavljanja osjetljivog izbornog materijala kako na biračka mjesta tako i sa biračkih mjesta. Pravilnikom o provođenju izbora precizirati ko je zadužen za dostavljanje izbornog materijala sa biračkih mjesta do opštinske/gradske izborne komisije.
4. Nakon utvrđivanja broja neiskorištenih glasačkih listića, a prije pakovanja u originalne kutije, iste treba učiniti neupotrebljivim na način da se donji desni i lijevi uglovi glasačkih listića odrežu makazama.
5. Tehnički unaprijediti izradu kopija obrazaca sa zbirnim rezultama kako bi iste bile čitljive, te obezbijediti njihovo javno postavljanje na biračko mjesto nakon završetka svih procesa na biračkom mjestu kako je i propisano.

|  |
| --- |
| **ZAŠTITA IZBORNOG PRAVA** |

1. Omogućiti prigovor na izborni proces svima u svakoj fazi izbornog procesa.
2. Rad Glavnog centra za brojanje (GCB) učiniti transparentnim kroz redovno izvještavanje javnosti o svim utvrđenim činjenicama tokom provođenja aktivnosti iz njegove nadležnosti, te blagovremenom javnom objavom sveobuhvatnog izvještaja o radu GCB-a. Posmatračima u GCB-u obezbijediti pristup svim radnjama i dokumentima, kako je i propisano Izbornim zakonom BiH.
3. Unaprijediti objavljivanje informacija o zaprimljenim prigovorima i žalbama o istima, na internet stranici CIK BiH, na način da se kreira baza podataka koja će sadržavati iste u izvornom obliku, uz prateće odluke o postupanju po istima. Bazu podataka, odnosno objavljivanje informacija o prigovorima i žalbama proširiti i na prigovore upućene izbornim komisijama osnovnih izbornih jedinica.
4. Centralna izborna komisija BiH i nadležni organi za provođenje zakona trebaju proaktivno djelovati na prevenciji, sprečavanju, te posebno na blagovremenom procesuiranju i adekvatnom sankcionisanju svih kršenja Izbornog zakona BiH. Kada je u pitanju izricanje sankcija, da bi ispunile svoj cilj one moraju biti odvraćajućeg karaktera, a ne simbolične.
5. Centralna izborna komisija BiH i nadležna tužilaštva trebaju unaprijediti saradnju u pogledu razmjene informacija o svim postupcima, odnosno podignutim optužnicama za krivična djela iz oblasti izbornog prava, te posebno obezbijediti blagovremeno informisanje javnosti o istima, kao i ishodima provedenih postupaka.

1. *Osim ukoliko se uvedu skeneri ili drugi oblik tzv. 'novih tehnologija' na biračkom mjestu kojim kutije za glasačke listiće više nisu potrebne.* [↑](#footnote-ref-1)